b'\n_START_ARTICLE_\nIngvar Villido\n_START_SECTION_\nKujunemine ja tegevusalad\n_START_PARAGRAPH_\nIngvar Villido s\xc3\xbcndis 2. m\xc3\xa4rtsil 1962 ja on p\xc3\xa4rit Tartumaalt. Tema ema on eesti ja isa vene rahvusest. Villido isapoolsed vanavanemad olid m\xc3\xb5lemad Tartu \xc3\x9clikoolis omandatud k\xc3\xb5rgharidusega: vanaema l\xc3\xb5petas agronoomia-kodunduse eriala ja vanaisa oli hariduselt insener-geoloog. Villido emapoolne vanaema pidas m\xc3\xb5isas virtina ametit, vanaisa oli puusepp._NEWLINE_Umbes 15-aastaselt leidis ta ajakirjast Ogonjok hingamistehnika kirjelduse, mida enda peal katsetama hakkas. M\xc3\xb5ni aeg hiljem hakkas ta k\xc3\xa4ima karate treeningus._NEWLINE_P\xc3\xa4rast keskkooli l\xc3\xb5petamist \xc3\xb5ppis ta kutsekoolis tehnilist eriala._NEWLINE_Lapsep\xc3\xb5lve ja \xc3\xb5pingute perioodi iseloomustades on hiljem \xc3\xb6eldud, et Villido sai sealt kaasa hooliva suhtumise loodusse ja uuriva insenertehnilise m\xc3\xb5tteviisi koos praktilise huviga inimlike ja looduslike s\xc3\xbcsteemide toimimise vastu._NEWLINE_Kutsekooli l\xc3\xb5petamise j\xc3\xa4rel oli Villido kaks aastat N\xc3\xb5ukogude armees kohustuslikus ajateenistuses. S\xc3\xb5jav\xc3\xa4es aega teenides tutvus Villido endast aasta v\xc3\xb5rra noorema mehega, keda loeb oma esimeseks \xc3\xb5petajaks. Kaliningradist p\xc3\xa4rit mees \xc3\xb5petas Villidole Hiina v\xc3\xb5itluskunste, akupunktuuri ja agni-joogat. Villido s\xc3\xb5nul oli see tema "seesmise teekonna" alguspunkt._NEWLINE_Ajateenistusest vabanedes hakkas Villido otsima v\xc3\xb5imalusi \xc3\xb5pingute j\xc3\xa4tkamiseks. Ta osales \xc3\xb5petaja Antonovi (Vladi\xc2\xadmir Anto\xc2\xadnov) rad\xc5\xbea-jooga ja buddhi-jooga kursustel, alguses Viljandis,_NEWLINE_seej\xc3\xa4rel Venemaal. \xc3\x95pingud Antonovi koolis kestsid mitu aastat. \xc3\x95pingute l\xc3\xb5petamisega kaasnes luba ja \xc3\xb5nnistus alustada \xc3\xb5petamist Eestis._NEWLINE_Venemaalt naastes puutus Villido 1991. aastal kokku toonase Eesti joogakogukonna liidri Holger Oidj\xc3\xa4rvega, kes tegi Villidole ettepaneku joogat \xc3\xb5petama hakata._NEWLINE_1992. aastal alustas Villido Tallinnas rad\xc5\xbea-jooga ja buddhi-jooga (kasutatakse ka nimetust rad\xc5\xbea-buddhi jooga) treeningute juhendamist. Huvi kursuste vastu oli suur, kursustel osales sadu inimesi._NEWLINE_Villido s\xc3\xb5nul tuli tal \xc3\xbchel hetkel langetada valik, kas p\xc3\xbchendada end karj\xc3\xa4\xc3\xa4rile \xc3\xa4rimaailmas v\xc3\xb5i jooga \xc3\xb5petamisele, m\xc3\xb5lemaga korraga j\xc3\xa4tkata polnud v\xc3\xb5imalik. Ta k\xc3\xbcsis oma \xc3\xb5pilaste k\xc3\xa4est n\xc3\xb5u ja need soovisid, et Villido j\xc3\xa4tkaks \xc3\xb5petajana, lubades omalt poolt materiaalset tuge._NEWLINE_Ajal, mil Villido t\xc3\xb6\xc3\xb6tas veel \xc3\xa4rimaailmas, oli ta ostnud soise ja t\xc3\xbchja maat\xc3\xbcki Tallinna k\xc3\xbclje all, kuhu oli plaaninud rajada kodu oma perekonnale. Tegemist oli endise Lilleoru talu maaga._NEWLINE_1993. aastal siirdus Villido Lilleorgu, j\xc3\xa4tkates joogatreeningute andmist Tallinnas._NEWLINE_1996. aastal l\xc3\xb5petas Villido treeningute andmise Tallinnas, sest tundis, et ei suuda oma \xc3\xb5pilasi enam aidata ja peab end ise harima. Ta \xc3\xbctles \xc3\xb5pilastele, et need, kes tahavad, leiavad ta Lilleorust. 10\xe2\x80\x9320 inimest j\xc3\xa4rgnes Villidole, talgute korras puhastati maat\xc3\xbckk v\xc3\xb5sast, ehitati varjualused, hiljem esimene maja. N\xc3\xa4dalavahetuste ajal kuulati ja praktiseeriti \xc3\xb5petusi: Carlos Castanedat, Osho tehnikaid, dzogt\xc5\xa1eni, \xc5\xa1amanistlikke praktikaid jm. Villido on seda hiljem iseloomustanud erinevate praktikate kompamisena. Lisaks uuris ja kasutas Villido ka taimeravi. Koht hakkas \xc3\xbcha rohkem inimesi ligi t\xc3\xb5mbama. Koos tegutsemise k\xc3\xa4igus sai eesm\xc3\xa4rgiks Lilleorus \xc3\xbchise \xc3\xb5ppimiskoha rajamine._NEWLINE_2001. aastal loodi MT\xc3\x9c Lilleoru._NEWLINE_Aastate jooksul sai Villido p\xc3\xbchitsused erinevate vaimsete traditsioonide liinide \xc3\xb5petajatelt: Drikung Kagj\xc3\xbc koolkonna pealaamalt Drikung Kyabgon Chetsangilt, dzogt\xc5\xa1eni koolkonna \xc3\xb5petajalt Ch\xc3\xb6gyal Namkhai Norbult, budistlikelt \xc3\xb5petajatelt Drubwang Konchok Norbu Rinpochelt ja Chhimed Rigdzin Rinpochelt ning maha-avataara Haidakhani Babaji aa\xc5\xa1ramite endiselt juhilt Shri Munirajilt._NEWLINE_2003. aastal k\xc3\xbclastasid Lilleoru keskust kolm budistist r\xc3\xa4ndurit. Nad t\xc3\xb5id endaga kaasa Marshall Govindani (Yogacharya M. Govindan Satchidananda) raamatu "T\xc3\xa4iuslikkuse tee. Krija jooga meistrite elu ja \xc3\xb5petus" venekeelse t\xc3\xb5lke. Villido s\xc3\xbcvenes raamatusse ja m\xc3\xb5istis, et raamatus on kokku v\xc3\xb5etud k\xc3\xb5ik praktikad, millega Lilleorus seni tegeldud oldi. Ta lasi \xc3\xbchendust v\xc3\xb5tta organisatsiooniga, mille nimi oli raamatus \xc3\xa4ra toodud, milleks oli Babaji kriya-jooga Kanada keskus, ja kutsus sealsed \xc3\xb5petajad Eestisse \xc3\xb5petama._NEWLINE_2004. aastal k\xc3\xbclastas Lilleoru keskust Kanada kriya-jooga keskuse \xc3\xb5petaja, acharya (meistri kvalifikatsiooniga \xc3\xb5petaja) Durga Ahlund ja viis Lilleorus l\xc3\xa4bi kriya-jooga esimese astme p\xc3\xbchitsuse._NEWLINE_J\xc3\xa4rgnes praktiseerimise periood ning teise ja kolmanda astme p\xc3\xbchitsused. \xc3\x9chel j\xc3\xa4rjekordsel Lilleoru keskuse k\xc3\xbclastusel tegi Marshall Govindan Villidole ettepaneku hakata kriya-jooga \xc3\xb5petajaks. Villido n\xc3\xb5ustus sellega kaasnevate tingimustega ja v\xc3\xb5ttis ettepaneku vastu. P\xc3\xa4rast ettevalmistusperioodi p\xc3\xbchitses Govindan Villido 2007. aasta mais kriya-jooga \xc3\xb5petajaks (acharya\'ks). Koos p\xc3\xbchitsusega sai Villido endale vaimse nime Ishwarananda._NEWLINE_P\xc3\xa4rast kriya-jooga \xc3\xb5petajaks saamist hakkas Villido andma kriya-jooga esimese ja teise taseme p\xc3\xbchitsusi. 2016. aasta augustis sai Villido Marshall Govindanilt loa p\xc3\xbchendada \xc3\xb5pilasi kriya-jooga kolmanda astme tehnikatesse. 2018. aasta seisuga oli Villido jooga\xc3\xb5pilaste seast v\xc3\xa4lja kasvanud 37 kriya hatha jooga juhendajat.\n_START_SECTION_\nTeadliku Muutuse Kunsti kursustesari\n_START_PARAGRAPH_\nKriya-jooga \xc3\xb5petamisega tegeldes m\xc3\xa4rkas Villido, et tema \xc3\xb5pilased ei saanud kriya-joogaga \xc3\xb5igesti hakkama: teadlikkuse rakendamist n\xc3\xb5udvad tehnikad muutusid aja jooksul automaatseteks tegevusteks, mis polnud koosk\xc3\xb5las \xc3\xb5petuse algp\xc3\xb5him\xc3\xb5tetega, ja tehnikad kaotasid oma m\xc3\xb5ju. Jooga\xc3\xb5pilaste v\xc3\xa4hene teadlikkuse kasutuse oskus ja puudulik keskendumisv\xc3\xb5ime takistasid kriya-jooga tehnikate praktiseerimist._NEWLINE_Villido uuris k\xc3\xa4itumuslike automatismide tekke p\xc3\xb5hjuseid ja selgitas v\xc3\xa4lja lahendused nendega toime tulemiseks. Talle sai selgeks, et leitud lahendused sobivad ka tavainimestele, kellel pole huvi kriya-joogaga tegelemise vastu ja kes ei soovi n-\xc3\xb6 kaasaegset elustiili muuta. Sellest sai alguse Teadliku Muutuse Kunsti (TMK) viieosaline kursustesari. Enne 2014. aastat kandis kursustesari nime "Enesemuutmise kunst". TMK esimene avalik kursus toimus 7.-8. m\xc3\xa4rtsil 2008._NEWLINE_Villido on \xc3\xb6elnud, et TMK tehnikaid saab \xc3\xb5petada Eesti kultuuriruumis v\xc3\xb5\xc3\xb5rastena tunduvate osiste lisamiseta ja et TMK tehnikad ei sunni \xc3\xb5pilast tavaelust loobuma. P\xc3\xa4rast kursuse loomist on Villido TMK tehnikaid ja nende seletusi lihtsustanud, t\xc3\xa4iendanud ja edasi arendanud. Villido on Teadliku Muutuse Kunsti kursustesarja nimetanud ka joogaks ettevalmistavaks etapiks._NEWLINE_Alates 2010. aastast on TMK kursused toimunud ka v\xc3\xa4lisriikides: Austrias, Saksamaal, Luksemburgis, Taanis, Soomes, Makedoonias, Venemaal, Ameerika \xc3\x9chendriikides ja Brasiilias._NEWLINE_Villido pakub Teadliku Muutuse Kunsti kursuseid ettev\xc3\xb5tte Human O\xc3\x9c kaudu. Ettev\xc3\xb5te asutati 27. juunil 2013. 2014. aastal sai Human O\xc3\x9c 3848 euro suuruse kahjumi, 2016. aastal teenis aga 226 013 eurot puhaskasumit, olles sellega Eesti k\xc3\xb5ige kasumlikum eneseabikoolituste m\xc3\xbc\xc3\xbcgiga tegelev ettev\xc3\xb5te. \xc3\x84rip\xc3\xa4ev nimetas Human O\xc3\x9c 2016. aasta Eesti edukaimaks koolitusettev\xc3\xb5tteks._NEWLINE_Kursustesarja \xc3\xbche osa tasu j\xc3\xa4i Eestis aastal 2012 vahemikku 70\xe2\x80\x93115 eurot ja aastal 2017 vahemikku 290\xe2\x80\x93490 eurot. Ameerika \xc3\x9chendriikides Californias oli kursustesarja esimese osa tasu 2018. aasta novembris 375 dollarit._NEWLINE_Lisaks Villidole \xc3\xb5petavad Teadliku Muutuse Kunsti kursusi Eestis veel mitu inimest: alates 2016. aastast Ville Jehe ("ettev\xc3\xb5tlikele inimestele suunatud TMK"), alates 2018. aasta esimesest poolest Aigi Vahing ("Teadliku Muutuse Kunst I-II s\xc3\xb5ltuvustest vabanemiseks") ning alates 2018. aasta teisest poolest Helena Lass ja Tarvo Tobbi._NEWLINE_2018. aasta veebruari l\xc3\xb5pus ilmus Ingvar Villidolt raamat "Emotsioonid. Inimkonna suurim s\xc3\xb5ltuvus". Raamatu on Ingvar Villido Teadliku Muutuse Kunsti I\xe2\x80\x93II kursusel kuuldu p\xc3\xb5hjal kirja pannud Inga Raitar. Raamatu \xc3\xbcks eesm\xc3\xa4rke on olla abimaterjaliks TMK I\xe2\x80\x93II kursuse l\xc3\xa4binud inimesele. Raamat "Emotsioonid. Inimkonna suurim s\xc3\xb5ltuvus" oli m\xc3\xbc\xc3\xbcgile tulemise j\xc3\xa4rgsel n\xc3\xa4dalal Apollo ja Rahva Raamatu kaupluste k\xc3\xb5ige m\xc3\xbc\xc3\xbcdavam paberformaadis teos ja Rahva Raamatu 2018. aasta esimese poolaasta k\xc3\xb5ige enim m\xc3\xbc\xc3\xbcdud raamat.\n_START_SECTION_\nOsalemine konverentsidel\n_START_PARAGRAPH_\nVillido on esinenud mitmel konverentsil (sh Ps\xc3\xbchholoogia aastakonverents, Teadliku Ettev\xc3\xb5tluse Konverents, JCI Be Wise konverents, Password jm)._NEWLINE_2016. aasta juulis viis Villido Saksamaal Karlsruhe Tehnika\xc3\xbclikoolis toimunud uurimisseminaril l\xc3\xa4bi t\xc3\xb6\xc3\xb6toa "Awareness as the Key Aspect in (Un)sustainability" (\'teadlikkus kui j\xc3\xa4tkusuutliku v\xc3\xb5i j\xc3\xa4tkusuutmatu arengu v\xc3\xb5tmek\xc3\xbcsimus\'). Seej\xc3\xa4rel kutsuti Villido kaasautoriks kirjastuse Routledge raamatule "Personal Sustainability. Exploring the Far Side of Sustainable Development", mis ilmus 2018. aasta m\xc3\xa4rtsis._NEWLINE_29. aprillil 2018 osales Villido Norras toimunud konverentsi "Emotion Revolution" poster session\'il, kus tutvustas oma l\xc3\xa4henemist emotsioonide rollile isikliku j\xc3\xa4tkusuutlikkuse saavutamisel.\n_START_SECTION_\nVaated ja v\xc3\xa4\xc3\xa4rtused\n_START_PARAGRAPH_\nInimese ja keskkonna suhetest on Villido \xc3\xb6elnud: "T\xc3\xa4nap\xc3\xa4eval juhib meid "tarkus", mis toob \xc3\xbcha enam ja enam l\xc3\xa4hemale \xc3\xbcle\xc3\xbcldist \xc3\xb6kokatastroofi. K\xc3\xb5ik maailma probleemid tulenevad faktist, et me ei pea vastutama oma tegude eest kaugemas laiemas perspektiivis. Meile on \xc3\xb5petatud teadmine, et elame \xc3\xbche bioloogilise elu. Selles valguses ongi inimelu t\xc3\xa4iesti m\xc3\xb5ttetu ajalooline kordus ja looduse \xc3\xb5gimine. Inimese tegeliku olemuse mitteteadmine viib praegu maailmas toimuvate tagaj\xc3\xa4rgedeni."_NEWLINE_Villido visioon on teadlikkuse kui primaarse vahendi kasutusele v\xc3\xb5tnud ja iseendaks saanud "inimene Human 2.0", kes on viinud oma automaatsete reaktsioonide hulga miinimumini ja on loomulikult heatahtlik, aus, j\xc3\xa4rjepidev, arukas ja inimlik._NEWLINE_Uuest paradigmast r\xc3\xa4\xc3\xa4kides on Villido \xc3\xb6elnud: "K\xc3\xb5iki tegevusi viiakse l\xc3\xa4bi isiklike tunnete ja m\xc3\xb5tlemise ajel. Sellised ajendid on k\xc3\xb5igil. Nii on see olnud ja on. Ma nimetan seda vanaks paradigmaks. On olemas ka \xc3\xbcks uus paradigma \xe2\x80\x93 teadlik tegutsemine. Selle puhul ei ole primaarsed mitte tunded ja m\xc3\xb5tlemine, vaid hoopis olulise ja ebaolulise eristamine, taip, intuitsioon, inspiratsioon, toimuva teadvustamine ja tegelikkuses orienteerumine ning vastav tegutsemine \xe2\x80\x93 arukus."\n_START_SECTION_\nHinnangud isikule ja tegevusele\n_START_PARAGRAPH_\nRaamatu "Emotsioonid. Inimkonna suurim s\xc3\xb5ltuvus" j\xc3\xa4rels\xc3\xb5nas on \xc3\xb6eldud: "\xc3\x95pilased kirjeldavad Ingvar Villidot kui s\xc3\xbcgavalt inimlikku, lihtsat, p\xc3\xb5hjalikku, kannatlikku ja loomult positiivset inimest, kes on intensiivse joogapraktika kaudu j\xc3\xb5udnud isikliku vabanemiseni, kuid ometi p\xc3\xbchendanud oma elu teiste aitamisele."_NEWLINE_Villido \xc3\xb5pilane Ville Jehe on Ingvar Villidot iseloomustanud "\xc3\xbcdini praktilise inimesena", kelle h\xc3\xbc\xc3\xbcdnimeks v\xc3\xb5iks olla Puusepp \xe2\x80\x93 Lilleorus k\xc3\xa4ies v\xc3\xb5inud varem Villidot sageli kohata kas m\xc3\xb6\xc3\xb6blit tegemas, puitu lihvimas, h\xc3\xb6\xc3\xb6veldamas, laudu l\xc3\xb5ikamas v\xc3\xb5i mingit materjali ette valmistamas. Jehe s\xc3\xb5nul tunneb Villido h\xc3\xa4sti masinaid ja teda polevat haruldane traktori v\xc3\xb5i ekskavaatori roolis istumas n\xc3\xa4ha. Jehe on nimetanud Villidot "renessanss-meheks", kes suudab iga t\xc3\xb6\xc3\xb6 jaoks asjad \xc3\xa4ra teha.\n_START_SECTION_\nIsiklik elu\n_START_PARAGRAPH_\nIngvar Villido on abielus ja ta on kolme t\xc3\xa4iskasvanud lapse \xe2\x80\x93 poja ja kahe t\xc3\xbctre \xe2\x80\x93 isa.'